**Új utak, eszközök a roma közösségekkel való együttműködésben**

A roma közösségekkel való együttműködés sok polgármester számára kihívást jelent.

A marginalizált, szegregáltan élő közösség döntő többsége mélyszegénységben él a városok, falvak határterületein. A helyzetet a bizalom hiánya, a felhalmozódott rossz tapasztalatok miatt a legtöbben problémaként kezelik minden oldalról; a roma közösség és a helyi közigazgatás között nincs, vagy konfliktusos a kapcsolat, nincs valódi párbeszéd.

A Partners Hungary Alapítvány – több mint 50 európai és tucatnyi hazai településen – kipróbált módszertant és eszközrendszert ajánl az önkormányzatok figyelmébe, melynek segítségével erősödik a közösségek, a helyi intézmények és az önkormányzat közötti párbeszéd és az együttműködés. Ennek eredményeképpen csökken a feszültség, és elindulhat a helyi problémák közös megoldása.

Néhány példa az eredményekre:

Gyulaj településén több mint 20 házat újított fel kalákában a helyi közösségi akciócsoport. Néhány lakásban fürdőszoba épült, néhányban víz bevezetésére került sor, több háztartás egészségügyi átalakítása, valamint egy steril szoba kialakítása is megvalósult a közösség és a kialakult helyi együttműködések erejével.

Nagydoboson az óvoda épületében sószoba épült, amit a – gyerekeken kívül – a település lakossága légúti megbetegedések enyhítésére és megelőzésére használ.

Nagyecsed városában a szegregátumban élő roma közösség ma már civil szervezetet működtet és tart fenn sikeresen, amely a roma szülők és az iskola kapcsolatát kívánja erősíteni és a fiatalok számára kínál tartalmas programokat. Korábban 30 kültéri illemhely épült. Közösségi összefogással kukákat szereztek be és megoldották a szemét rendszeres elszállítását.

Nyírbátorban, önkormányzati együttműködés keretében, saját forrásból indult romákat és mélyszegénységben élőket célzó iskolai ösztöndíj és foglalkoztatási program.

Jászfényszarun az önkormányzat a közösségi akciócsoport bevonásával indított házfelújítási programot.

Porcsalmán több mint 100 kültéri illemhely épült és a közösségi házban vérnyomás-, és vércukor mérő pontot alakítottak ki.

A módszertan alapját az Európa Tanács ROMED programja adja, mely kiegészül a Partners Hungary Alapítvány több mint 20 éves roma integráció területén szerzett tapasztalatával.

Az eszközrendszer középpontjában a roma mediáció, a roma mediátor áll, akinek a közreműködésével helyi közösségi akciócsoport (KACS) alakul. A csoport tagjai megvitatják a közösség problémáit és a helyi intézmények képviselőivel, a helyi döntéshozókkal közösen megoldási lehetőségeket dolgoznak ki, és azokat – az erőforrások függvényében – meg is valósítják.

A program alacsony költségű, könnyen adaptálható, a sikeres együttműködés eredményei egy éven belül kézzel foghatóak lehetnek, és hosszú távon hozzájárulnak a helyi társadalom fejlődéséhez, a helyi közösségek összetartásához, a társadalmi kohézió erősítéséhez.